### NN 94/2024 (9.8.2024.), Pravilnik o izmjenama i dopunama Pravilnika o obavljanju univerzalne usluge

Hrvatska regulatorna agencija za mrežne djelatnosti

1736

Na temelju članka 15. stavka 6., članka 24. stavka 4., članka 30., članka 37. stavka 3., članka 40. stavka 5., članka 41. stavka 4., članka 50. stavka 3. i članka 53. stavka 1. i 4. Zakona o poštanskim uslugama (»Narodne novine«, broj 144/12, 153/13, 78/15 i 110/19) Vijeće Hrvatske regulatorne agencije za mrežne djelatnosti donosi

PRAVILNIK

O IZMJENAMA I DOPUNAMA PRAVILNIKA O OBAVLJANJU UNIVERZALNE USLUGE

Članak 1.

U Pravilniku o obavljanju univerzalne usluge (»Narodne novine«, broj 41/13 i 103/21) članak 17. mijenja se i glasi:

»(1) Zbog smanjenja potreba za poštanskim uslugama davatelj univerzalne usluge može izvršiti preustroj redovitog poštanskog ureda, pod uvjetom da za korisnike univerzalne usluge osigura razinu kakvoće obavljanja univerzalne usluge i minimalan broj redovitih ureda propisanih Pravilnikom, i to:

– redovitoga poštanskog ureda u neredoviti poštanski ured,

– redovitoga poštanskog ureda u sezonski poštanski ured i

– redovitoga poštanskog ureda u pokretni poštanski ured.

(2) Davatelj univerzalne usluge može, u skladu s promjenama potražnje za poštanskim uslugama, prema potrebi, izvršiti preustroj neredovitoga, sezonskoga ili pokretnoga poštanskog ureda u redoviti poštanski ured.«

Članak 2.

Članak 25. mijenja se i glasi:

»(1) Davatelj univerzalne usluge obvezan je izraditi Cjenik pristupa poštanskoj mreži prema načelima određenim u stavcima 2., 3., i 4. ovog članka.

(2) Cijene pristupa poštanskoj mreži određuju se na način da se cijena za odgovarajuću uslugu iz važećeg cjenika za univerzalnu uslugu umanji za udio aktivnosti koje, temeljem podataka iz posljednjeg revidiranog regulatornog financijskog izvještaja, nisu prisutne u tehnološkom procesu pristupa poštanskoj mreži.

(3) Korisnik pristupa poštanskoj mreži ostvaruje pravo na operativni i količinski popust. Operativni popust predstavlja umanjenje cijene iz stavka 2. ovog članka za ostvarene uštede u troškovima dijela aktivnosti obavljenih od strane korisnika pristupa poštanskoj mreži. Količinski popust predstavlja umanjenje cijene iz stavka 2. ovog članka koji se odobrava za količine pošiljaka kojima se pristupa poštanskoj mreži od strane korisnika pristupa.

(4) Pravo na cijene iz stavka 2., i 3. ovog članka ostvaruju korisnici pristupa koji poštanskoj mreži pristupaju s najmanje 10 000 poštanskih pošiljaka ukupno tijekom jednoga kalendarskog mjeseca.

(5) Cijene pristupa poštanskoj mreži i cijene za pristup podacima iz članka 24. ovog Pravilnika sastavni su dio uvjeta pristupa poštanskoj mreži iz članka 23. stavak 6. ovog Pravilnika koje je davatelj univerzalne usluge obvezan dostaviti HAKOM-u 15 dana prije početka njihove primjene.

(6) HAKOM može svojom odlukom u cijelosti ili djelomično izmijeniti ili ukinuti cijene pristupa poštanskoj mreži i cijene za pristup podacima iz članka 24. ovog Pravilnika.«

Članak 3.

Davatelj univerzalne usluge obvezan je uskladiti uvjete i način obavljanja usluga pristupa poštanskoj mreži s odredbama ovog Pravilnika u roku od 30 dana od dana stupanja na snagu ovog Pravilnika.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-02/02

Urbroj: 376-04-24-8

Zagreb, 8. kolovoza 2024.

Zamjenik predsjednika Vijeća
 mr. sc. Mislav Hebel, v. r.